Ir-Regolament tal-Kummissjoni (KE) Nru 1510/2000
tal-21 ta’ Lulju 2000
li jemenda l-Anness B mar-Regolament tal-Kunsill (KEE) Nru 1766/92 dwar l-organizzazzjoni komuni tas-suq fiċ-ċereali
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea;
Wara li kkunsidrat ir-Regolament tal-Kunsill (KEE) Nru 1766/92 tat-30 ta’ Ġunju 1992 dwar l-organizzazzjoni komuni tas-suq taċ-ċereali [1], kif l-aħħar emendat bir-Regolament (KE) Nru 1253/1999 [2], u b’mod partikolari Artikoli 13(11) tiegħu,
Billi:
(1) L-Artikolu 8 tar-Regolament tal-Kunsill (KE) Nru 3448/93 tas-6 ta’ Diċembru 1993 li jistabbilixxi l-arranġamenti kummerċjali li japplikaw għal ċerti oġġetti li jirriżultaw mill-proċessar ta’ ċerti prodotti agrikoli [3], kif l-aħħar emendat bir-Regolament tal-Kummissjoni (KE) Nru 2491/98 [4], jipprovdi illi ma’ l-esportazzjoni ta’ l-oġġetti, il-prodotti agrikoli li jkunu ntużaw jistgħu jikkwalifikaw għar-rifużjonijiet stabbiliti skond ir-regolamenti dwar l-organizzazzjoni komuni tas-suq fis-setturi involuti.
(2) L-Artikolu 13 tar-Regolament (KEE) Nru 1766/92 jipprovdi għar-rifużjonijiet rigward ċerti prodotti koperti bir-Regolament jekk jiġu esportati fl-għamla ta’ l-oġġetti elenkati fl-Anness B ta' miegħu.
(3) Fid-dawl ta' l-impenji Komunitarji skond il-Ftehim fuq l-Agrikoltura ta' l-Organizzazzjoni Dinjija tal-Kummerċ (ODK) [5] u d-disponibbiltà ta’ l-estimi finanzjarji, u fid-dawl ta’ l-iżviluppi antiċipati fil-prezzijiet ta' l-agrikoltura fil-Komunità u fis-suq dinji u fl-esportazzjonijiet tal-prodotti agrikoli fil-għamla ta’ l-oġġetti mhux elenkati fl-Anness I mat-Trattat, il-possibbiltà ta’ l-għoti tar-rifużjonijiet rigward l-esportazzjoni fuq il-prodotti agrikoli fil-għamla ta’ oġġetti li fihom jistgħu jiġu inkorporati għandha tiġi ristretta.
(4) B’riżultat ta' dan, il-lista ta’ l-oġġetti fl-Anness B mar-Regolament (KEE) Nru 1766/92 għandha tiġi emendata.
(5) Il-miżuri pprovvduti f’dan ir-Regolament huma skond l-opinjoni tal-Kumitat Maniġerjali taċ-Ċereali,
ADOTTAT DAN IR-REGOLAMENT:
Artikolu 1
L-Anness B mar-Regolament (KEE) Nru 1766/92 jiġi mibdul bl-Anness ma’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Ma għandux japplika għall-attestati tar-rifużjonijiet maħruġa qabel id-data tad-dħul fis-seħħ ta’ dan ir-Regolament.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, it-12 ta’ Lulju 2000.